Гум и нур
Москва дэт «Российские писатели» тхылъ тедапIэм иджыблагъэ къыщыдэкIащ Балъкъыз Батий «Гум къыщыблэ шэху уэздыгъэ» зыфIища и тхылъыр.
«Иджырей урысей усыгъэхэр» Iыхьэм хэту дунейм къытехьа тхылъыр купщIафIэ дыдэщ. Балъкъызым и хъэтIыр зи нэIуасэ дэтхэнэми къимыцIыхужынкIэ Iэмал иIэкъым философие гупсысэ куу зыщIэлъ усэ сатырхэр. Ахэр тегъэщIащ гурыщIэм, къызэрыгуэкI цIыху гъащIэм и теплъэ гукъинэжхэм. Мыбыхэм ящIыгъущ ди блэкIам, ди нобэм, ди къэкIуэнум уезыгъэгупсыс балладэхэр.
Балъкъызым и Iэдакъэм псори зэхэту тхылъитху къыщIэкIащ. Абыхэм я гугъу зыбжанэрэ щытщIащ «Адыгэ псалъэм» и напэкIуэцIхэми. Иджырей тхылъым щызэхуэхьэсащ ипэ итахэм я нэхъыфIхэр. Батий езыр гъащIэм куууэ хэзыщIыкI цIыхущ. Москва Горькэм и цIэр зэрихьэу дэт Литературэ институтыр къиуха нэужь къулыкъу щищIащ хабзэхъумэ IэнатIэхэми, ведомствэ щхьэхуэхэми. Иджыпсту Налшык къалэ и администрацэм и къудамэм и унафэщIщ.
Балъкъызым адыгэбзэкIэ итха усэхэр урысыбзэкIэ зэридзэкIащ абы къыдеджа, дзэ хуэIухуэщIэхэмкIэ журналист, полковникыу запасым щыIэ Латынин Валерий. Шэч хэлъкъым Балъкъыз Батий и тхылъым ди литературэ гъэтIылъыгъэхэм увыпIэ нэс зэрыщиубыдынум.
Жанхъуэт Зузэ.
